BEAUTY บวกเกือบ 3% คาดกำไร Q3/59 โตเด่น จากการเปิดสาขาเพิ่ม
BEAUTY บวกเกือบ 3% ล่าสุด ณ เวลา 10.32 น. ราคาอยู่ที่ 11.80 บาท บวก 0.30 บาท หรือ 2.61% สูงสุดที่ 12.00 บาท ต่ำสุดที่ 11.40 บาท มูลค่าซื้อขายที่ 192.73 ล้านบาท โบรกฯ แนะ “ถือ” คาดกำไร Q3/59 โตเด่น จากการเปิดสาขาเพิ่ม - รายได้ผ่านช่องทางโมเดิร์นเทรดโตแกร่ง 
26 ต.ค. 2559

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 10.32 น. ราคาอยู่ที่ 11.80 บาท บวก 0.30 บาท หรือ 2.61% สูงสุดที่ 12.00 บาท ต่ำสุดที่ 11.40 บาท มูลค่าซื้อขายที่ 192.73 ล้านบาท 

ด้าน บล.กสิกรไทย ระบุในบทวิเคราะห์ แนะนำ “ถือ” BEAUTY แต่ปรับราคาเป้าหมายปี 2560 ขึ้นเป็น 11.50 บาท จากเดิม 9.40 บาท ตามการปรับประมาณการกำไรสุทธิของเราขึ้น 4%/6%/8% ในปี 2559-61 สะท้อนแนวโน้ม SSSG ในไตรมาส 3/59 ที่น่าจะออกมาดีกว่าคาด
โดยฝ่ายวิจัยยังคงชอบ BEAUTY บนแนวโน้มการเติบโตที่แข็งแกร่ง CAGR 39% ในปี 2559-61 แต่ด้วยราคาหุ้นที่ขึ้นมาถึง 35% ในช่วง 1 เดือนที่ผ่านมา เทียบกับ SET Index ที่ 6% ทำให้มีอัพไซด์ที่จำกัด ปัจจุบันหุ้นซื้อขายที่ 2017 PER ที่ 41.9 เท่า คิดเป็น 1.6SD เหนือค่าเฉลี่ย และสูงกว่ากลุ่มพาณิชย์ที่ 26.2 เท่า เรามองว่าคาดการณ์กำไรสทุธิในไตรมาส 3/59 ที่น่าจะทำจุดสูงสุดใหม่จะเป็นจิตวิทยาเชิงบวกต่อราคาหุ้นในช่วงสั้นนี้
ทั้งนี้ฝ่ายวิจัยคาดว่ากำไรสุทธิในไตรมาส 3/59 ที่ 155 ลบ. เติบโต 53% จากช่วงเดียวกันของปีก่อนและ 12% จากช่วงเดียวกันของไตรมาสก่อน จาก SSSG ที่แข็งแกร่ง 21%, การเปิดสาขาเพิ่ม 34 สาขาในช่วง 12 เดือนที่ผ่านมา และรายได้ผ่านช่องทางโมเดิร์นเทรดที่เติบโตแข็งแกร่ง สำหรับแผนการขยายกิจการในต่างประเทศยังคงเป็นไปตามแผน แต่การขายสาขาในประเทศมีแนวโน้มที่จะต่ำกว่าเป้าหมายของบริษัท